作者:呂溫
標題:順宗至德大聖大安孝皇帝輓歌詞三首
內容:遐視輕神寶，傳歸屬聖猷。堯功終有待，文德本無憂。坐受朝汾水，行看告岱丘。那知鼎成後，龍馭弗淹留。監撫垂三紀，聲徽洽萬方。禮因馳道著，明自墾田彰。積漸承鴻業，從容守太康。更留園寢詔，恭聽有餘芳。早秋同軌至，晨旆露華滋。挽度千夫咽，笳凝六馬遲。劍悲長閉日，衣望出遊時。風起西陵樹，淒涼滿孝思。